Det var en vigtig dag for flere hesteavlere. Dagen stod nemlig på kåringer af deres avlsdyr ved Dansk Varmblods Hingstekåring i Herning. Og for Jens Christian Krabbe var det første gang, at hans 3-årige hingst med navnet 'Svalegaardens Hot Driver' skulle vurderes. - Det betyder alt, at den kan være med til arrangementet og blive vist frem, siger han. Jens Christian Krabbe har 38 års erfaring med avl, og han er ejer af Stutteri Svalegaarden i Thy. Vigtig kåring Jens Christian Krabbes hingst vandt kåringen som avlshest, og det betyder, at den nu er godkendt til, at han må avle på hesten. Hvis kåringen ikke var kommet i hus, havde det også fået konsekvenser. - Hvis den ikke havde fået den kåring, så skulle den kastreres i morgen, siger han. Svalegaardens Hot Driver har nu fået sin fremtid bestemt, og ifølge formanden for Dansk Varmblod, Jan Pedersen, så er både arrangementet og kåringen vigtig. - Det betyder meget på den lange bane at få en kåring, dét at hesten bliver godkendt til avl er jo et udtryk for, at den har en meget høj kvalitet, siger Jan Pedersen. Dansk Varmblod er Danmarks største avlsforbund, og hestene bliver udtaget til arrangementet. - Det er jo hernede, at avlere mange gange bestemmer, hvilken hingst som de skal bruge til deres hoppe i år. Det er det største udstillingsvindue, der findes, siger formanden. De kårede heste kan være mellem 100.000 kroner til flere millioner kroner værd. Det er 42. gang, at Dansk Varmblods Hingstekåring gennemføres i Herning, og over 60.000 har de seneste fire dage været forbi hestemessen i 2022.

Opsummering:
Søndag var der mange penge på spil, da avlere fik kåret deres heste ved Hingstekåring i Herning. Jens Christian Krabbe fra Thy fik afsløret fremtiden for sin hingst.